Započela rekonstrukcija vodovodnih linija u naselju Pehare

Planom ulaganja u putnu infrastrukturu Grada Zenice za 2020. godinu planirano je asfaltiranje ulice Zakamenica u naselju Pehare, te se JP “ViK” d.o.o. Zenica opredijelilo da prije asfaltiranje izvrši rekonstrukciju vodovodnih linija u dijelu ove ulice.

Rekonstrukcijom mreže u ovom dijelu naselja Pehare bit će riješen dugogodišnji problem sa nedovoljnim pritiskom vode u mreži uzrokovan neadekvatnim profilom starih vodovodnih linija koje su prolazile uglavnom kroz privatne posjede.

Rekonstrukcija obuhvata polaganje vodovodne linije od nodularnog liva DN 80 i izgradnju sedam vodovodnih šahtova duž saobraćajnice, a svi radovi će biti završeni prije asfaltiranja. Ukupna vrijednost investicije iznosi oko 50.000 KM bez PDV-a. Sve radove finansira JP ViK d.o.o. Zenica iz vlastitih sredstava. Projektovanje, kao i sve građevinske i monterske radove takođe vlastitim resursima izvodi JP “ViK” d.o.o. Zenica. Realizacijom ove investicije će biti kvalitetno i dugoročno riješeno pitanje snabdijevanja pitkom vodom za 30 domaćinstava u ovom dijelom naselja Pehare.